SL Uradni list Evropske unije L 333/50

DELEGIRANA UREDBA KOMISIJE (EU) 2015/2401

z dne 2. oktobra 2015

o vsebini in delovanju registra evropskih političnih strank in fundacij

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Pogodbe o ustanovitvi Evropske skupnosti za atomsko energijo,

ob upoštevanju Uredbe (EU, Euratom) št. 1141/2014 Evropskega parlamenta in Sveta z dne 22. oktobra 2014 o statutu in financiranju evropskih političnih strank in evropskih političnih fundacij (1), ter zlasti člena 7(2) in člena 8(3)(a) Uredbe,

ob upoštevanju naslednjega:

(1) Uredba (ES, Euratom) št. 1141/2014 zahteva, da Organ za evropske politične stranke in evropske politične fundacije (v nadaljnjem besedilu: Organ) vzpostavi in upravlja register evropskih političnih strank in fundacij (v nadaljnjem besedilu: register).

(2) Register bi moral biti odložišče podatkov, podrobnosti in dokumentov, predloženih z vlogami za registracijo kot evropska politična stranka ali evropska politična fundacija, kot tudi vseh naknadnih podatkov, podrobnosti in dokumentov, ki jih predloži evropska politična stranka ali evropska politična fundacija v skladu s to uredbo.

(3) Organ bi moral prejeti informacije in podporne dokumente, ki jih zahteva, da lahko polno izvaja svoje naloge za register.

(4) Register bi moral zagotavljati javne storitve v korist preglednosti, odgovornosti in pravne varnosti. Zato bi moral Organ upravljati register na način, ki zagotavlja ustrezen dostop do njega in potrditev informacij v njem, pri čemer bi moral spoštovati svoje obveznosti v zvezi z varstvom osebnih podatkov v skladu s členom 33 Uredbe (EU, Euratom) št. 1141/2014, vključno s svojo vlogo upravljavca podatkov, ki je opredeljena v Uredbi (ES) št. 45/2001 Evropskega parlamenta in Sveta (2).

(5) Organ bi moral zagotavljati standardni izpisek iz registra, ki vsebuje informacije, določene z Izvedbeno uredbo, ki jo je sprejela Komisija v skladu s členom 7(3) Uredbe (EU, Euratom) št. 1141/2014.

(6) Operativne podrobnosti, ki bi morale ostati sorazmerne, bi moral določiti Organ.

(7) Register bi moral biti ločen od spletnega mesta, ki ga ustvari Evropski parlament v skladu s členom 32 Uredbe (ES, Euratom) št. 1141/2014, vendar bi morali biti nekateri dokumenti, shranjeni v registru, objavljeni na navedenem spletnem mestu –

SPREJELA NASLEDNJO UREDBO:

Člen 1

Vsebina registra

1. V zvezi z evropskimi političnimi strankami in evropskimi političnimi fundacijami vsebuje register naslednje dokumente, vključno z njihovimi morebitnimi posodobitvami:

(a) statute, vključno z vsemi elementi, ki jih zahtevata člena 4 in 5 Uredbe (EU, Euratom) št. 1141/2014, in vsemi spremembami statutov;

(b) ustrezno izpolnjeno in podpisano standardno izjavo, ki je priložena Uredbi (EU, Euratom) št. 1141/2014;

(c) poleg statutov po potrebi podroben opis finančne, upravne in poslovne strukture evropske politične stranke in morebitne z njo povezane fundacije, ki izkazuje jasno ločevanje med obema subjektoma;

(d) če tako zahteva država članica, v kateri ima vlagatelj sedež, izjavo te države članice, ki potrjuje, da vlagatelj izpolnjuje vse zadevne nacionalne zahteve za vlogo in da je njegov statut v skladu z vsemi veljavnimi določbami nacionalne zakonodaje;

(e) vse dokumente ali korespondenco organov držav članic glede dokumentov ali informacij v skladu s tem členom.

2. V zvezi z evropskimi političnimi strankami vsebuje register poleg dokumentov iz odstavka 1 naslednje dokumente:

(a) vlogo za registracijo kot evropska politična stranka, ki jo podpiše predsednik subjekta, ki vlaga vlogo;

(b) kopijo uradnih rezultatov zadnjih volitev v Evropski parlament v času vložitve vloge za registracijo in, ko je evropska politična stranka registrirana, kopijo uradnih rezultatov po vsakih volitvah v Evropski parlament;

(c) če fizične osebe sestavljajo evropsko politično stranko, izjavo, ki jo podpiše najmanj sedem oseb iz različnih držav članic, ki so nosilci voljene funkcije v Evropskem parlamentu ali nacionalnih ali regionalnih parlamentih ali skupščinah, s katero potrdijo svoje načrtovano članstvo v zadevni evropski politični stranki; prav tako se vključijo spremembe na podlagi izida volitev v Evropski parlament ali nacionalnih ali regionalnih volitev ali kot posledica spremembe članstva, ali obojega;

(d) če politična stranka, ki vlaga vlogo, še ni sodelovala na volitvah v Evropski parlament, pisno dokazilo o svoji javno naznanjeni nameri, da bo sodelovala na naslednjih volitvah v Evropski parlament, z navedbo povezanih nacionalnih ali regionalnih političnih strank, ali obojega, ki načrtujejo predstavitev kandidatov na volitvah;

(e) trenutni seznam strank članic, ki je priložen statutom, na katerem je za vsako stranko članico navedeno njeno polno ime, kratica, vrsta članstva in država članica, v kateri ima sedež.

3. V zvezi z evropskimi političnimi fundacijami vsebuje register poleg dokumentov iz odstavka 1 naslednje dokumente:

(a) vlogo za registracijo kot evropska politična fundacija, ki jo podpišeta predsednik subjekta, ki vlaga vlogo, in predsednik evropske politične stranke, s katero je povezana politična fundacija, ki vlaga vlogo;

(b) seznam članov organa upravljanja, z navedbo državljanstva vsakega člana;

(c) trenutni seznam organizacij članic, na katerem je za vsako organizacijo članico navedeno njeno polno ime, kratica, vrsta članstva in država članica, v kateri ima sedež.

4. Naslednje informacije o vsaki registrirani evropski politični stranki in evropski politični fundaciji se posodabljajo v registru:

(a) vrsta subjekta (evropska politična stranka ali evropska politična fundacija);

(b) registracijska številka, ki jo dodeli Organ v skladu z Izvedbeno uredbo Komisije o podrobnih določbah za sistem registracijskih številk, ki veljajo za register evropskih političnih strank in evropskih političnih fundacij ter informacije iz standardnih izpiskov iz registra;

(c) polno ime, kratica in logotip;

(d) država članica, kjer ima evropska politična stranka ali evropska politična fundacija svoj sedež;

(e) če država članica sedeža izvaja vzporedno registracijo, ime, naslov in spletno mesto, če obstaja, relevantnega organa za registracijo;

(f) naslov sedeža, naslov za korespondenco, če je ta drugačen, elektronski naslov in spletno mesto, če obstaja;

(g) datum registracije kot evropska politična stranka ali evropska politična fundacija in po potrebi datum izbrisa iz registra;

(h) če je bila evropska politična stranka ali evropska politična fundacija ustanovljena kot rezultat preoblikovanja subjekta, ki je registriran v državi članici, polno ime in pravni status tega subjekta, vključno z nacionalno registracijsko številko;

(i) datum sprejetja statuta in kakršnih koli sprememb statuta;

(j) po potrebi število članov evropske politične stranke ali njenih strank članic, ki so poslanci Evropskega parlamenta;

(k) ime in registracijska številka evropske politične fundacije, povezane z evropsko politično stranko, če je pomembno;

(l) za evropske politične fundacije, ime in registracijska številka povezane evropske politične stranke;

(m) identiteta, vključno z imenom, datumom rojstva, državljanstvom in stalnim prebivališčem oseb, ki so člani organov ali nosilci funkcij s pristojnostmi upravnega, finančnega in pravnega zastopanja, pri čemer je treba jasno navesti sposobnosti in pooblastila, posamično ali skupaj, da se subjekt zaveže do tretjih oseb in za zastopanje subjekta v sodnih postopkih.

5. Register hrani vse dokumente in informacije iz odstavkov 1 do 4 brez časovne omejitve.

Člen 2

Dopolnilne informacije in podporni dokumenti

Vlagatelji vloge za registracijo ter registrirane evropske politične stranke in evropske politične fundacije predložijo Organu, poleg zahtev iz člena 8(2) Uredbe (EU, Euratom) št. 1141/2014, dokumente in informacije iz člena 1 ter vse njihove posodobitve.

Organ lahko od evropskih političnih strank in evropskih političnih fundacij zahteva dopolnitev kakršnih koli nepopolnih ali zastarelih dokumentov in informacij, ki so bili predloženi.

Člen 3

Storitve, ki jih zagotavlja register

1. Organ vzpostavi standardne izpiske iz registra. Organ zagotavlja vsem fizičnim ali pravnim osebam standardni izpisek v desetih delovnih dneh po prejemu zahtevka.

2. Če ima Organ pristojnosti v skladu z Uredbo (EU, Euratom) št. 1141/2014, na zahtevo potrdi, da so zagotovljene informacije v standardnem izpisku pravilne, posodobljene in skladne z veljavno zakonodajo Unije.

Če Organ nima pristojnosti v skladu z Uredbo (EU, Euratom) št. 1141/2014, na zahtevo potrdi, da so zagotovljene informacije v standardnem izpisku najbolj popolne, posodobljene in pravilne, kar jih ima na voljo po izvedbi vseh ustreznih pregledov. Navedeni pregledi vključujejo iskanje potrditev informacij pri zadevnih organih držav članic, če zadevna nacionalna zakonodaja zagotavlja osnovo, da zadevni organi to naredijo. Rok, ki je določen v odstavku 1, ne velja za zahteve, ki jih vključuje ta pododstavek.

V potrdilu iz tega odstavka Organ jasno navede, ali je pristojen v skladu z Uredbo (EU, Euratom) št. 1141/2014.

3. Organ na zahtevo izda potrdilo iz odstavka 2 za institucije in organe Unije ter organe in sodišča držav članic. Prav tako na zahtevo izda potrdilo za evropske politične stranke in evropske politične fundacije glede njihovega lastnega statusa.

Organ lahko na podlagi predložitve ustrezno utemeljenega zahtevka izda tako potrdilo tudi za vse druge fizične ali pravne osebe, če je to potrebno za sodne ali upravne postopke.

4. Organ podrobneje določi postopek za vlaganje zahtevkov ter za izdajo standardnih izpiskov in potrdil, vključno z uporabo elektronskih sredstev za zagotavljanje teh storitev.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. oktobra 2015 Za Komisijo Predsednik Jean-Claude JUNCKER

(1) UL L 317, 4.11.2014, str. 1.

(2) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).